**21. rujna 2020.**

Na temelju članaka 4. i 11. Odluke o Stipendiji Grada Zagreba za izvrsnost (Službeni glasnik Grada Zagreba 11/18 i 18/19),

**gradonačelnik Grada Zagreba**

**raspisuje**

**N A T J E Č A J**

**ZA DODJELU STIPENDIJE GRADA ZAGREBA ZA IZVRSNOST**

**UČENICIMA ZA ŠKOLSKU GODINU 2020./2021.**

1. Za školsku godinu 2020./2021. učenicima će se dodijeliti najviše 90 Stipendija Grada Zagreba za izvrsnost (u nastavku teksta: Stipendija).
2. Pravo sudjelovanja na natječaju za dodjelu Stipendije imaju učenici koji ispunjavaju sljedeće opće uvjete:
	* da nisu, osim iz opravdanih razloga, ponavljali razred u srednjoj školi;
	* da su redovni učenici trećeg ili višeg razreda srednje škole u Gradu Zagrebu odnosnoZrakoplovne tehničke škole Rudolfa Perešina u Velikoj Gorici i da su završili prethodne razrede srednje škole u Gradu Zagrebu odnosno Velikoj Gorici s odličnim uspjehom;
	* da imaju neprekidno prebivalište u Gradu Zagrebu najmanje jednu godinu prije objave natječaja;
	* da su državljani Republike Hrvatske;
	* da nisu navršili 21 godinu života.
3. Stipendija se dodjeljuje za 12 mjeseci, računajući od 1. rujna 2020.

Iznos Stipendije utvrđuje se u visini 40% prosječne neto plaće u Gradu Zagrebu za razdoblje I.-VIII. mjesec 2020. godine.

1. Kriteriji za utvrđivanje liste kandidata za dodjelu Stipendije su uspjeh u školovanju te postignuti izvannastavni i izvanškolski rezultati tijekom srednjeg obrazovanja (sudjelovanja i nagrade na državnim i međunarodnim natjecanjima kojima je prethodila selekcija natjecatelja na nižim razinama natjecanja – za državno natjecanje to je županijsko natjecanje, a za međunarodno natjecanje to je državno natjecanje, a od natjecanja u sportu državna i međunarodna prvenstva koja su i u kalendaru Hrvatskoga olimpijskog odbora te druge vrijedne nagrade i priznanja).
2. Natječaj traje 15 dana od dana objave na web stranici Grada Zagreba.

Molbe za dodjelu Stipendije šalju se poštom preporučeno u roku 15 dana od objave Natječaja na adresu: Ured za demografiju, Vodnikova 14, 10000 Zagreb, s naznakom “za Natječaj za dodjelu Stipendije Grada Zagreba za izvrsnost učenicima”.

Molbe se dostavljaju na obrascu koji se nalazi u prilogu ovog Natječaja.

Uz molbu za dodjelu Stipendije potrebno je priložiti:

1) rodni list (preslika)

2) domovnicu (preslika)

3) uvjerenje o prebivalištu u izvorniku, ne starije od dana raspisivanja Natječaja (u izvorniku)

4) potvrdu o upisu u srednju školu školske godine 2020./2021. (u izvorniku)

5) svjedodžbe završenih razreda srednje škole (preslike)

6) dokaz o sudjelovanju na državnim i međunarodnim natjecanjima, o osvojenim nagradama na državnim i međunarodnim natjecanjima te o drugim vrijednim nagradama i priznanjima za vrijeme srednjeg obrazovanja (preslike), a za sportaše: potvrda odgovarajućeg nacionalnog sportskog saveza odnosno rješenje Hrvatskog olimpijskog odbora (u izvorniku)

7) potvrdu o upisu u srednju školu školske godine 2020./2021. u izvorniku i preslike svjedodžbi završenih razreda srednje škole ukoliko je redovan učenik još jedne škole s najmanje vrlo dobrim uspjehom

8) životopis.

1. Prijedlog liste kandidata za dodjelu Stipendije bit će objavljen na oglasnim pločama područnih ureda Gradske uprave i web stranici Grada Zagreba u roku od 60 dana od dana isteka roka za podnošenje molbi.
2. Korisnik Stipendije ne može istodobno biti korisnik neke druge stalne novčane stipendije, osim stipendije za izvananastavna i izvanškolska postignuća.
3. Nakon završetka školovanja stipendist je dužan raditi na području Grada Zagreba odnosno, uz suglasnost davatelja Stipendije na području Republike Hrvatske, najmanje onoliko vremena koliko je primao Stipendiju.

Korisnik Stipendije je dužan vratiti primljeni iznos Stipendije ako bez opravdanog razloga odbije ponuđeno zaposlenje, jednostrano raskine radni odnos prije isteka roka u kojem je dužan raditi ili u roku ne dostavi podatke o tijeku školovanja i o zaposlenju.